**ΠΡΟΛΗΨΗ ΤΩΝ ΕΡΓΑΤΙΚΩΝ ΑΤΥΧΗΜΑΤΩΝ**

**Σύνηθες είδος ατυχήματος — απώλεια ελέγχου μηχανημάτων, εργαλείων και εξοπλισμού χειρισμού στον τομέα των οδικών μεταφορών (χώροι αποθήκευσης, φόρτωσης και εκφόρτωσης)**

**Ατυχήματα στον τομέα των οδικών μεταφορών, γιατί;**

Μεγάλος αριθμός σοβαρών και θανατηφόρων ατυχημάτων στον τομέα των οδικών μεταφορών αφορά κυρίως οδηγούς βαρέων φορτηγών ή οχημάτων.

Είναι σημαντικό, προκειμένου να αποφευχθούν ζημίες και απώλειες ανθρώπινων ζωών λόγω της εργασίας, να προσδιοριστούν οι κύριες αιτίες των εργατικών ατυχημάτων, λαμβανομένων υπόψη των συγκεκριμένων κινδύνων και παραγόντων του τομέα αυτού οι οποίοι ενδέχεται να επηρεάζουν την επέλευση αυτών των ατυχημάτων.

Οι κύριες αιτίες ατυχημάτων στους χώρους αποθήκευσης και φόρτωσης/εκφόρτωσης είναι: η παραμονή του ατόμου σε επικίνδυνη περιοχή, οι ανεπαρκείς μέθοδοι εργασίας, η αδυναμία προσδιορισμού και εκτίμησης των υφιστάμενων κινδύνων και η απώλεια ελέγχου του μεταφερόμενου φορτίου.

**Ατυχήματα στους χώρους αποθήκευσης, φόρτωσης και εκφόρτωσης**

Τα ατυχήματα που συμβαίνουν συνήθως σε αυτούς τους χώρους σχετίζονται κυρίως με: εγκλωβισμούς και συνθλίψεις λόγω ανατροπής οχημάτων ή εξοπλισμού εργασίας, εκρήξεις και συγκρούσεις, πτώσεις από ύψος (από καρότσα φορτηγού, ανυψωτική εξέδρα κ.λπ.).

Οι κύριες αιτίες είναι η παραμονή του ατόμου σε επικίνδυνη περιοχή (π.χ. σε διασταύρωση οχημάτων ή σε χώρο χειρισμού εμπορευμάτων), η χρήση ακατάλληλων μεθόδων εργασίας και η έλλειψη προσδιορισμού και εκτίμησης των κινδύνων.

Πολλές από τις επικίνδυνες καταστάσεις που προκύπτουν στις περιοχές φόρτωσης και εκφόρτωσης σχετίζονται με οργανωτικές αίτιες που αφορούν συγκεκριμένα τον τομέα (για παράδειγμα, έλλειψη συντονισμού των επιχειρηματικών δραστηριοτήτων των συμμετεχόντων ή έλλειψη ασφαλών διαδικασιών εργασίας). Είναι ζωτικής σημασίας για την αποτελεσματική πρόληψη οι εταιρείες που διαχειρίζονται αυτού του είδους τις μεταφορές να αντιμετωπίζουν τις αιτίες αυτές.

**1. Προσδιορισμός και εκτίμηση των κινδύνων**

Μεταξύ των κύριων παραγόντων κινδύνου που μπορούν να επηρεάσουν την επέλευση ατυχημάτων στις περιοχές φόρτωσης και εκφόρτωσης, προσδιορίζουμε τους εξής:

|  |  |  |  |
| --- | --- | --- | --- |
| **Παράγοντες**  **ασφάλειας**  Έλλειψη διαχωρισμού και σήμανσης των χώρων για πεζούς και οχήματα  Περιορισμένος χώρος εργασίας  Ανεπαρκής τοποθέτηση πινακίδων στους χώρους εργασίας  Έλλειψη τάξης και καθαριότητας    Έλλειψη ορατότητας και ανεπαρκή μέτρα ασφαλείας σε χώρους που προορίζονται για φόρτωση/εκφόρτωση, όπως αποβάθρες φόρτωσης κ.λπ. | **Ψυχοκοινωνικοί**  **παράγοντες**  Πίεση χρόνου  Διανοητική κόπωση  Ευθύνη    Έλλειψη αυτονομίας  Έλλειψη κατάλληλου συντονισμού κατά τη φόρτωση/εκφόρτωση | **Εργονομικοί**  **παράγοντες**  Μυοσκελετικές παθήσεις  Υπερβολική προσπάθεια  Οπτική κόπωση | **Ατομικοί**  **παράγοντες**  Απόσπαση προσοχής  Επικίνδυνη συμπεριφορά  Κόπωση ή υπνηλία  Χρήση ουσιών που μπορούν να επηρεάσουν τη φυσική κατάσταση  Προβλήματα υγείας |

**2. Μέτρα πρόληψης**

Μετά την ορθή εκτίμηση των κινδύνων, αυτοί πρέπει να αντιμετωπιστούν. Στο πλαίσιο αυτό, η εταιρεία που προμηθεύει και παραλαμβάνει τα εμπορεύματα, η μεταφορική εταιρεία και ο οδηγός θα πρέπει να λάβουν τα ακόλουθα μέτρα:

Εταιρεία που προμηθεύει/παραλαμβάνει τα εμπορεύματα

* Συντονισμός των επιχειρηματικών δραστηριοτήτων μεταξύ των συμμετεχουσών εταιρειών.
* Ύπαρξη ασφαλών χώρων φόρτωσης και εκφόρτωσης, με επαρκή σήμανση, συμπεριλαμβανομένων των αποβαθρών φόρτωσης και εκφόρτωσης.
* Διατήρηση της τάξης και της καθαριότητας, καθώς και των οδών εισόδου και εξόδου.
* Ανάπτυξη και εφαρμογή διαδικασιών εργασίας στις εργασίες φόρτωσης και εκφόρτωσης.
* Χρήση ασφαλούς βοηθητικού εξοπλισμού κατάλληλου μεγέθους.

Μεταφορική εταιρεία

* Συντονισμός των επιχειρηματικών δραστηριοτήτων μεταξύ των συμμετεχουσών εταιρειών.
* Εξοπλισμός των οχημάτων με συστήματα ασφαλείας (π.χ. για την τοποθέτηση του οχήματος κατά τη φόρτωση και την εκφόρτωση, όπως καθρέφτες και συστήματα φωτεινής και ακουστικής προειδοποίησης κατά τους ελιγμούς).
* Εξοπλισμός των οχημάτων με βοηθητικά στοιχεία ασφάλειας (π.χ. σφήνες, σήματα, κιβώτιο έκτακτης ανάγκης και πρώτων βοηθειών).
* Ανάπτυξη και εφαρμογή διαδικασιών εργασίας (π.χ. για τη φόρτωση, την εκφόρτωση και το στοίβαγμα, για την ασφαλή άνοδο και κάθοδο από την καρότσα και τον θάλαμο οδήγησης του φορτηγού) και διαδικασιών για περίπτωση έκτακτης ανάγκης.
* Διενέργεια ελέγχου της κατάστασης του οχήματος πριν και μετά τη φόρτωση ή την εκφόρτωση, σύμφωνα με την καθιερωμένη διαδικασία

Οδηγός

* Τοποθέτηση του οχήματος στον χώρο που έχει καθοριστεί γι’ αυτό από την εταιρεία που φορτώνει/παραλαμβάνει τα εμπορεύματα και τήρηση των οδηγιών που αυτή έχει ορίσει.
* Παραμονή σε ασφαλή χώρο κατά τη διάρκεια των εργασιών φόρτωσης και εκφόρτωσης που πραγματοποιούνται για την εταιρεία.
* Ασφαλής πρόσβαση στην καρότσα και στον θάλαμο οδήγησης του φορτηγού σύμφωνα με την καθιερωμένη διαδικασία.
* Συμμόρφωση με τις διαδικασίες εργασίας και τις οδηγίες δράσης έκτακτης ανάγκης.

**Για περισσότερες πληροφορίες:**

<https://osha.europa.eu/el/publications/factsheet-16-preventing-vehicle-transport-accidents-workplace>.